Title: ประกาศเจ้าพนักงานจราจรจังหวัดนครพนม เรื่อง กำหนดอัตราความเร็วของรถในทาง ในเขตเทศบาลเมืองนครพนม อำเภอเมืองนครพนม จังหวัดนครพนม

ประกาศเจ้าพนักงานจราจรจังหวัดนครพนม
เรื่อง กำหนดอัตราความเร็วของรถในทาง ในเขตเทศบาลเมืองนครพนม
อำเภอเมืองนครพนม จังหวัดนครพนม

ด้วยคณะอนุกรรมการจัดระบบการจราจรทางบกจังหวัดนครพนม
ได้มีมติคัดเลือกถนนที่มีความเสี่ยงต่อการเกิดอุบัติเหตุในเขตชุมชนเมือง เพื่อกำหนดความเร็วที่เหมาะสมกับพื้นที่ชุมชนและให้ติดตั้งป้ายจำกัดความเร็วที่ได้ผ่านความเห็นชอบจากคณะอนุกรรมการจัดระบบการจราจรทางบกจังหวัดนครพนมจึงได้กำหนดเส้นทางถนนสุนทรวิจิตร
จุดเริ่มต้นที่บริเวณสามแยกโรงแรมโขงภูหมอก โฮมเทล สิ้นสุดที่บริเวณสามแยกถนนสุนทรวิจิตรตัดกับถนนพินิจรังสรรค์
ตำบลในเมือง อำเภอเมืองนครพนมเป็นเขตควบคุมความเร็วในพื้นที่ชุมชน

ฉะนั้น เพื่อความปลอดภัยของผู้ใช้รถใช้ถนนและลดความเสี่ยงต่อการเกิดอุบัติเหตุอาศัยอำนาจตามความในมาตรา
๖๗ และมาตรา ๑๓๙ (๖) แห่งพระราชบัญญัติจราจรทางบก พ.ศ. ๒๕๒๒ และคำสั่งกระทรวงมหาดไทย ที่ ๕๒๙/๒๕๕๕ ลงวันที่ ๗ กันยายน พ.ศ. ๒๕๕๕
เรื่อง แต่งตั้งเจ้าพนักงานจราจรตามพระราชบัญญัติจราจรทางบก พ.ศ. ๒๕๒๒ จึงได้ออกประกาศเจ้าพนักงานจราจรจังหวัดนครพนม
ดังต่อไปนี้

ข้อ ๑  รถทุกประเภทให้ใช้ความเร็วไม่เกิน ๔๐ กิโลเมตรต่อชั่วโมง
ในเส้นทางถนนสุนทรวิจิตร จุดเริ่มต้นที่บริเวณสามแยกโรงแรมโขงภูหมอก โฮมเทล สิ้นสุดที่บริเวณสามแยกถนนสุนทรวิจิตรตัดกับถนนพินิจรังสรรค์
ตำบลในเมือง อำเภอเมืองนครพนม จังหวัดนครพนม ระยะทาง ๔.๑๖๘
กิโลเมตร

ข้อ ๒[๑]  ประกาศนี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

ข้อ ๓  ข้อบังคับ/ประกาศใด ขัดแย้งกับประกาศนี้
ให้ยกเลิกการบังคับใช้ ให้ถือตามประกาศนี้แทน

จึงประกาศให้ทราบโดยทั่วกัน

ประกาศ ณ วันที่ ๔ ธันวาคม พ.ศ. ๒๕๖๐
พลตำรวจตรี สุวิชาญ  ญาณกิตติกุล
ผู้บังคับการตำรวจภูธรจังหวัดนครพนม
เจ้าพนักงานจราจรจังหวัดนครพนม

ปุณิกา/จัดทำ

[๑]
ราชกิจจานุเบกษา เล่ม ๑๓๕/ตอนพิเศษ ๓๙ ง/หน้า ๔๑/๒๑ กุมภาพันธ์ ๒๕๖๑